
Az ecsedi udvar. Szervitori hivatás és kapcsolatrendszer Báthory István familiájában

Ecsedi Báthory István alakja nem ismeretlen a magyar történetírásban: a Báthoryak ecsedi ágának utolsó férfi leszármazottja, a hírhedt Báthory Erzsébet fivére, 1601-től haláláig pedig somlyai Báthory Gábor és húga, Anna gyámapja volt. Történelmi jelentőségét alátámasztja, hogy ő volt a magyarországi reformáció egyik legnagyobb befolyású és leggazdagabb patrónusa, a hosszú török háború emblematikus figurája, 1585-től Szabolcs, Szatmár és Somogy vármegyék főispánja és egyúttal országbíró is. Mindazonáltal személye eddig jobbára csak az irodalom- és egyháztörténészek érdeklődését keltette fel, noha az eddig feltárt források alapján is világosan látszik, hogy Báthory életpályáján keresztül megközelíthető számos udvar-, műveltség-, társadalom- és igazgatástörténeti kérdés is.
Ilyen problémakör a Báthory mellett szolgáló szervitorok hivatásának, kapcsolatrendszerének és karrierlehetőségeinek feltárása is. Az „udvar” fogalmát használva tehát dolgozatomban elsősorban a magyarországi udvari élet egyik legfontosabb társadalmi alapját, a korszakban virágkorát élő familiárisi viszonyt tanulmányozom.
Az ecsedi udvar vizsgálata azért egyedülálló vállalkozás, mert XVI. századi végi, protestáns, felső-magyarországi érdekeltségű főúri udvarként teljesen unikális eleme a magyar historiográfiának. A kutatás jelentőségét alátámasztja az is, hogy míg az erdélyi fejedelmi udvarokra vonatkozóan sokszínű alapkutatások állnak rendelkezésre, addig a kora újkori magyarországi főúri famíliákról – kevés üdítő kivételtől eltekintve – nagy pozitivista adattárakból tudunk csak tájékozódni.
Dolgozatomban a rendelkezésre álló források, elsősorban Báthory István rendkívül adatgazdag végrendelete alapján szeretném rekonstruálni az országbíró földesúri famíliáját. Vizsgálódásom célja, hogy felvázoljam az egyik legjelentősebb felső-magyarországi birtokközponthoz köthető személyi állományt, és ezáltal meghatározzam Ecsedi Báthory István jelentőségét és helyét kora társadalmában.
 



